એ તો જે હોય તે, અને આ ચર્ચાઓ ચાલતી રહેવાની. પણ દરમિયાનમાં જીવવિજ્ઞાનમાં થતા કેટલાયે રસપ્રદ પ્રયોગો આ મૂળભૂત પ્રશ્ન વિશે નવા નવા દ્રષ્ટિકોણ આપે છે અને વિકસાવતા જાય છે. તાજેતરમાં અમેરિકી વિજ્ઞાની ક્રેગ વેન્ટર અને તેના સાથીદારોએ આવો જ એક ભારે રસપ્રદ પ્રયોગ કર્યો છે. આપણું શરીર અબજો કોષનું બનેલું છે. આવા એક એક કોષમાં પણ લાખો અબજો પ્રક્રિયાઓ સતત ચાલ્યા કરે છે, જે આપણા જીવનનો આધાર છે. પણ સૃષ્ટિના કેટલાયે જીવ તો એટલા સૂક્ષ્મ હોય છે કે જે માત્ર થોડા જ કોષોના બનેલા હોય છે. તેમાંય ઘણા બેક્ટેરિયા તો વળી કેવળ એક-કોષી પ્રાણીઓ જ હોય છે.